khistorydata/jeongjo-sjw-relations huggingface dataset:
정조 9년
以吏曹參議黃昇源牌不進罷職傳旨。傳于李時秀曰。只推。更爲牌招。
정조 9년
承旨前望單子入之。李時秀洪文泳李惠祚鄭趾煥落點。
정조 9년
以左副承旨洪文泳牌不進罷職傳旨。傳于李時秀曰。只推。待明朝牌招。
정조 9년
兵曹口傳政事。副司直徐有防。副司果李亨元李謙煥。
정조 9년
傳于李時秀曰。留院公事入之。
정조 9년
以河東奉命宣傳官狀啓。傳于李時秀曰。爾則卽爲復路事。回諭。
정조 9년
以洪忠監司密啓。傳于李惠祚曰。不出所料。傳說所聞之人。皆欲發捕。此何異於緣木求魚。卿之處事。自初已多不審。到今收殺之方。徒望朝家處分。如卿者。雖置按道之列。其不曰能盡旬宣之責乎。眞所謂結者解之。陳潝則卿其量宜酌決。大抵騷屑之得聞。決知爲萬潝千潝。卿將一一捕治乎。行不得之事。初不如不爲。伊今以後。卿或覺前日之非乎。密啓迄可止矣。此回諭。令政院以有旨成送。卿營將校。更勿上送。只以擧行形止。循例狀聞事。回諭。
정조 9년
李時秀。以兵曹言啓曰。去夜四更三點。敦化門樓鼓徑打門卒。因呼罷漏。臣等不勝驚怪。捉來打鼓者。査問其委折。則乃是禁漏廳直也。渠之所告內。建陽門路。近不得通。故依接于別監房廚間。坐待漏刻矣。多日失睡。似夢非夢之中。錯以四更三點。認爲五更三點。忙登門樓。徑打數搥。仍促門卒。呼罷漏云。雖因門外初次傳漏軍之知其誤打。初不傳罷漏流音。故內外更點。幸不至錯了。蓋其誤打之罪。則與行漏誤打。輕重有異。此是禁漏官平日不善檢飭之致。當該禁漏官及誤打廳直。令攸司從重科治。門外初次漏卒則審愼擧行。可尙。自臣曹施賞。何如。傳曰。允。禁漏官。自本營決棍五度。當該下人。亦自本營。各別治罪。門卒從厚施賞形止。竝爲草記。卿等之摘發草記。亦爲得體。入直堂郞。上弦弓一張賜給。進詣政院。親受。可也。
정조 9년
李時秀。以兵曹言啓曰。禁漏官自本曹決棍五度。當該下人亦自本曹各別治罪。門卒從厚施賞形止。竝爲草記事。命下矣。禁漏官姜弼臣。決棍五度。傳漏軍士林莫福黃用起。木各二疋。布各一疋施賞。漏局廳直徐再喆。過齋日後。各別決杖之意。敢啓。傳曰。知道。
정조 9년
李時秀。以兵曹言啓曰。依下敎。鳥銃試取。移設於訓鍊院之意。敢啓。傳曰。知道。
정조 9년
李惠祚。以訓鍊都監言啓曰。今此試射時。帳殿應射將官將校及本營應試將官將校馬步軍兵等。小名單子。各技懸註以入之意。敢啓。傳曰。知道。
정조 9년
李時秀。以訓鍊都監言啓曰。本局千摠尹得逵。時帶行首宣傳官。今此試射與番次。多有相妨之事。千摠之任。今姑改差。何如。傳曰。允。
정조 9년
李時秀。以禁衛營言啓曰。今日本營將官將校及馬步軍兵。畢試後得中之類。別單三度修入之意。敢啓。傳曰。知道。觀此摠數單子。御廳則部司標下。皆應試之數。爲九十五名。外此所謂敎師巡牢之應試之數。不爲十七名。而本營則無一人許赴。果無斑駁之歎乎。其委折卽爲具由草記。可也。
정조 9년
李時秀。以禁衛營言啓曰。今此試射時。帳殿應試將官及本營試取將官將校軍兵。小名單子。六度書入之意。敢啓。傳曰。知道。
정조 9년
李惠祚。以御營廳言啓曰。本廳將官將校騎士柳葉箭入格及京鄕軍兵鳥銃得中之類。別單書入之意。敢啓。傳曰。知道。
정조 9년
乙巳四月初二日午時。上御重熙堂。左承旨入侍時。行左承旨徐有防。假注書朴蓍壽。記事官金鳳顯李崑秀。以次進伏訖。以全羅監司密諭祗受密啓。上命書傳敎曰。錦伯之祕移。要卽掩捕。萬萬妄錯。故有譴罷之擧矣。觀此卿所上密啓。卿之處事。極爲嘉尙。居住容疤。旣不知得。沿海二十餘邑。其將廉布譏察之故。初不得發捕云者。可謂切當。錦伯旣以此事處分。則卿處宜有奬勸之擧。內下大鹿皮一領下送。卿其祗受。此後祗受狀聞。更勿以密啓爲之事。回諭。又命書傳敎曰。京兆多有擧行之事。此重臣別無所遭人言。此時豈可在外。漢城判尹徐浩修。申飭上來。又命書傳敎曰。左副承旨同副承旨。事役相妨。左承旨右副承旨。聞有實病。竝許遞。前望單子入之。侍下批牌招。推移入直。仍命退。諸臣以次退出。
정조 9년
乙巳四月初二日未時。上御重熙堂。左承旨入侍時。行左承旨李漢豐。假注書朴蓍壽。記事官金鳳顯尹行任。以次進伏訖。上曰。承旨鄭趾煥在外云耶。漢豐曰。然矣。洪文泳則以再昨日百官序立進參牌不進矣。上命書傳敎曰。在外承旨許遞。前望單子入之。又命書傳敎曰。新除授承旨。待下批牌招察任。承旨房仍。又命書傳敎曰。判義禁金鍾秀在外。知義禁徐有隣李在簡。本兼職務相妨。金吾之任許遞。今日政差出。仍命書傳敎曰。政官牌招開政。上曰。今日坐直爲誰乎。漢豐曰。李時秀李惠祚矣。仍奏曰。前承旨李亨元李謙煥。以推案修整事。當爲進去。而時無職名。令該曹口傳付軍職。何如。上曰。依爲之。出擧條仍命退。諸臣以次退出。
정조 9년
行都承旨李致中坐。行左承旨李漢豐坐直。右承旨李時秀坐。左副承旨洪文泳坐。右副承旨李惠祚坐直。同副承旨未差。注書朴能源仕一員未差。假注書朴蓍壽仕直。事變假注書洪義浩仕。
정조 9년
李時秀啓曰。明日常參經筵。取稟。傳曰。停。
정조 9년
李漢豐。以都摠府言啓曰。今日入直內三廳武兼禁軍及軍兵等。中日習射。請出標信。傳曰。知道。
정조 9년
李漢豐。以禁衛營將官言啓曰。今日本營軍兵。日次私習云矣。敢啓。傳曰。知道。
정조 9년
李漢豐。以御營廳將官言啓曰。今日本廳軍兵。日次私習云矣。敢啓。傳曰。知道。
정조 9년
李致中啓曰。吏曹判書李命植。參議黃昇源牌不進罷職推考傳旨。今方捧入。而開政命下。已至經宿。終不承膺。事甚未安。判書更卽牌招。何如。傳曰。允。
정조 9년
李致中啓曰。吏曹判書李命植再牌不進推考傳旨。今方捧入。而開政命下。已至經宿。連事違召。無意承膺。事體所在。誠極未安。所當更請牌招。而係是一日三牌。何以爲之。敢稟。傳曰。更爲牌招。
정조 9년
李惠祚啓曰。吏曹判書李命植。政命已至經宿。而特敎申飭之下。謂有情勢。懸牌闕外。連爲催促。無意膺命。揆以事體。誠極未安。從重推考。何如。傳曰。此啓辭勿施。更加催促膺命。昨夜失睡。今又以吏判事。其將徹夜乎。承宣之今於夜深之後。始乃請推。事極稽緩。卿等推考。
정조 9년
李漢豐。以訓鍊都監言啓曰。傳曰。今番別試射及庭試三營軍兵之登科。數甚夥然。至於訓局則馬步軍兵登科。至於百餘人之多。登科雖幸。失料可矜。因此而又失許多精兵。由前由後。宜有別般軫念之擧。雖以古例言之。仁廟朝設萬科。加設局出身廳。肅廟朝又設萬科。加設局出身。玆事或載寶鑑。或載謄錄。今榜出身之數。雖不若萬科時。比近年未有此多。如欲另究區處之方。不必加設料窠。亦必有好道理。此意令訓將知悉。別具意見。論理草記。禁御兩將臣。亦以此知悉。大抵今番特軫外邑出身。充定忠贊衛之弊。錢布之納。旣令分數永蠲。朝家一視之澤。京外無間。竝以此意知悉。武榜出身赴防。亦爲除之事。分付事。命下矣。本局設置規模。自有定制。而出身區處。只是兩岐。局出身則仁廟朝丁丑。以南漢扈從守堞軍兵登科者。設爲七局。其數爲一千三百八十餘人。孝廟朝辛卯。減爲五局。戊戌減爲四局。顯廟朝癸卯。減爲三局。肅廟朝丙辰。因原出身餘存之無幾。以萬科出身塡差事。定奪。別騎隊則英廟朝戊申。別試射時。馬步軍兵登科者。爲一百五十餘人。故馬兵左前哨。作號別騎隊。以爲出身之窠矣。今番慶科。實是莫大之慶。本局出身。馬兵爲九十六人。步軍爲九十人。其所軫念。與他有異。而許多出身。一時區處。其勢末由。臣意則謹依古事。局出身。別騎隊有窠。次次付料。其他出身。從後收用。恐合便宜。而不敢擅便。何以爲之。敢稟。傳曰。此草記之尙此留中。槪未知如何區處之爲好。不可仍爲留中。卿其從便善處。可也。
정조 9년
李漢豐。以禁衛營言啓曰。本營別單書入草記。傳曰。知道。觀此摠數單子。御廳則部司標下。皆應試之數。爲九百五名。外此所謂敎師巡牢之應試之數。亦爲十七名。而本營則無許赴。果無斑駁之歎乎。其委折。卽爲具由草記可也事。命下矣。今日試取時。部司標下及騎士標下敎師等二十七名。亦爲應試。得中爲十三名。而此則不過是將領隨率。故單子修啓時。有不敢自下添入。而待其頒賞之日。意欲自臣營施賞。至於巡牢。則無環衛待令之事。果不試放矣。致承具由草記之命。不勝惶恐之意。敢啓。傳曰。然則自本營施賞。可也。
정조 9년
李時秀。以義禁府言啓曰。窮兇極惡。萬剮猶輕。大逆不道罪人斗恭。旣已承服正刑。其父母妻妾子女祖孫兄弟姊妹子之妻妾。伯叔父兄弟之子。年歲姓名。存沒居住。令漢城府考出帳籍。亦爲分付五部及各該道。應坐諸人。一一査出。成冊牒報後。依律擧行。而籍沒家産。破家瀦澤。降邑號罷守令等事。令各該司。奉承傳擧行。何如。傳曰。允。
정조 9년
李惠祚。以義禁府言啓曰。卽接漢城府牒報及當部成冊。則窮凶極惡。萬剮猶輕。大逆不道罪人斗恭。應坐諸人。査出以來矣。妻癸任咸鏡道穩城府爲婢。子能伊年六。子今年生。俱以年未滿。依律免絞。能伊慶尙道機張縣爲奴。子今年生全羅道興陽縣。竝爲奴。令刑曹押送于各其配所。此等劇逆同氣。不可以出繼。循例免坐而止。逆恭本生兄斗榮。本生弟斗章。竝令刑曹亦爲散配。何如。傳曰。允。
정조 9년
李惠祚。以義禁府言啓曰。知情不告罪人福榮。捧結案後。依下敎出付光謙押去都事處。使令到河東依律擧行之意。敢啓。傳曰。知道。
정조 9년
李惠祚。以義禁府言啓曰。罪人成應道。府門外保放。待出場放送事。命下矣。罪人成應道府門外保放之意。敢啓。傳曰。知道。
정조 9년
李惠祚。以刑曹言啓曰。因義禁府啓辭。窮凶極惡。萬剮猶輕。大逆不道罪人斗恭。籍沒家産事。命下矣。罪人斗恭奴婢等。令京兆考出帳籍。亦爲知委於五部及各該道。使之一一査出。修成冊報來後。依例花名永屬公賤之意。敢啓。傳曰。知道。
정조 9년
大司憲洪檢。大司諫朴天行。執義李思祚。司諫姜。掌令沈興永朴長卨。持平李永穆鄭觀輝。獻納李勉兢。校理申耆趙弘鎭。副校理嚴思憲。正言李彦祐柳畊。修撰成鍾仁安策。副修撰金履鏞兪漢敬啓曰。請黜置罪人鄭致達妻。亟令王府。快正典刑。以洩神人之憤。請物故罪人德相。亟施孥籍之典。請還寢黑山島圍籬安置罪人龜柱。羅州牧定配之命。仍令王府。設鞫嚴問。夬正王法。答三司曰。不允。
정조 9년
大司憲洪檢。大司諫朴天行。執義李思祥。司諫姜。掌令沈興永朴長卨。持平李永穆鄭觀輝。獻納李勉兢。正言李彦祐柳畊啓曰。請養遂獻遂。竝令王府。設鞫嚴問。還寢會遂絶島定配之命。仍令王府。設鞫得情。請還寢李觀源定配之命。更令王府。設鞫得情。請遲晩後物故罪人啓能。亟施孥籍之典。請令王府。一依古典。趾賊等凶種之年未滿者。待其稍長。卽施邦刑。俾絶凶逆易種養禍之患。請亟寢煥億島配之命。仍令王府。加刑得情。夬施王章。請物故罪人衝。亟命王府。施以孥戮之典。請梟示罪人烱采。亟命王府。夬施孥戮之典。請亟令王府。夏賊之親屬奴傔。嚴加鞫問。請亟寢夏賊子女待年用法之命。請大逆不道罪人斗恭親屬應坐之類。一依适雲例擧行。請英材斗恒。更令王府。設鞫嚴問。期於得情。夬正典刑。少洩一國臣民之憤。請正刑罪人福榮。亟令王府。快施孥戮之典。答兩司曰。不允。末端依啓。
정조 9년
掌令朴長卨啓曰。請大靜縣爲奴罪人金壽賢。依律處斷。請興陽縣爲奴罪人河翼龍。珍島郡移配爲奴罪人金重得。亟令王府。設鞫得情。快施王法。請大靜縣定配罪人聖中。亟令王府。設鞫嚴問。期於得情。夬正王法。請薪智島荐棘罪人瑩中。設鞫嚴問。夬施當律。請物故罪人國榮。亟施孥籍之典。請捕廳罪人煥九。亟令王府。嚴加鞫問。夬正典刑。請亟寢李魯春島配之命。仍令王府。還囚南間。設鞫嚴問。期於得情。請尹得孚。嚴鞫得情。請金斗默抄選之望。亟施刊改之典。答府曰。不允。
정조 9년
政言柳畊啓曰。請大靜縣爲奴罪人金壽賢。更令王府。設鞫嚴問。依律處斷。請爲奴罪人河翼龍金重得。亟命王府。設鞫得情。夬正王法。請大靜縣定配罪人聖中。亟令王府。設鞫嚴問。期於得情。快正王法。請金甲島爲奴罪人克觀。古今島爲奴罪人克泰。泗川縣定配罪人萬赫。更令王府。嚴鞫得情。快正王法。請荐棘罪人瑩中。亟令王府。設鞫嚴問。快施當律。請巨濟府絶島安置罪人朴宗集。亟令王府。拿鞫得情。施以當律。請逆賊尙魯。亟施孥戮之典。請物故罪人國榮。亟施孥籍之典。請爲奴罪人夢獜。定配罪人崔鍾岳。放送罪人鄭聖休。亟令王府。更爲設鞫。期於得情。各施當律。請還寢煥程發配之命。仍令王府。竝囚煥程煥九。嚴訊取服。各施當律。請特寢李魯春島配之命。仍令王府。還囚南間。設鞫嚴問。期於得情。請李光殷設鞫嚴問。期於得情。施以當律。請渭原郡定配罪人烱老。亟寢發配之命。仍令王府。設鞫得情。夬正王法。答院曰。不允。
정조 9년
左議政洪樂性箚曰。伏以。臣竊有私情之憤痛者。玆敢冒瀆於天地父母之前。伏乞聖明。恕其僭而哀其情焉。嘻噫。痛矣。亂臣賊子。何代無之。而千罪萬惡之貫盈。豈有如國榮者乎。且今番諸賊之窮凶極惡。亦振古所罕有。而又有福榮。糾結瑮衡。同心謀逆之變。臣之所以腐心痛骨。憤惋欲死者。百倍於人。豈忍使子姪之名。與此賊聯行哉。敢引王導滅親之忠。竊附輔果別族之義。曾於年前。呈于吏曹。請其改名。則不許入啓。故臣欲一番仰請。厥惟久矣。第恐事近煩屑。囁嚅趑趄。迄莫之敢焉。至於今日。尤有所不忍者。臣子姪之行。竝改以協字。而臣之子前縣監臣義榮。改名蓍協。翊贊臣大榮。改名仁協。而竝名係朝籍。不得擅便。不避猥越之誅。仰瀆宸嚴之聽。伏願聖慈。俯賜諒察。特許所請。俾伸公憤私義。不勝幸甚。取進止。答曰。省箚具悉卿懇。箚陳事。旣非法典所在。又無已例可據。所請不允。卿須安心。仍傳曰。此批答。遣史官傳諭于左議政。
정조 9년
弘文館校理趙弘鎭申耆。副校理嚴思憲。修撰成鍾仁安策。副修撰兪漢敬金履鏞等箚曰。伏以。一夏賊之出。固是天地間大變怪。蓋自去年秋以後。搢紳之抑塞顫掉。輿儓之驚遑憤痛者。愈久愈深。咸以爲如許極變。必不再見。豈料今日。又有此斗恭哉。适雲之例。已用於夏賊。則今於此賊。自在應施。王府按例。固當擧行。不必臣等之煩請。而惟其平日綢繆。同一心腸之徒。又安知無隱伏而漏網乎。聖心每慮於蔓延。群下不嚴於懲討。尙稽窮詰。迄未鋤治。神人之憤。豈有其極。第念夏賊之凶書。逆恭勸成。夏賊之凶言。逆恭提說。以至於忍發夏賊所不道之言。以此觀之。夏賊同室之內。其爛熳酬酢。有若茶飯。可推而知。恭賊之所言。斗恒豈獨不言。恭賊之所聞。英材亦豈不聞哉。今則不可但以應坐之律。擬議而止。究覈情節。惟在於此。臣等謂斗恒英材爲先嚴鞫。期於得情。斷不可已也。至於瑮賊。乃以夏賊之凶逆。謂有公私之分。固是與夏賊連肚之逆也。又況締結衡洋。暗通福榮。先倡北賊之騷屑。繼發三分之妖言。經營巢窟。嘯聚徒黨。隱然爲諸賊之根柢矣。何幸乾道孔昭。爰加顯戮。而若其諸兄諸姪。雖緣瑮賊之出繼。不入於應坐。然瑮之逆節。旣非尋常諸賊之比。施以常法。已是不當。且㻋與瑓募人贊助之說。緊出於福榮之招。則可驗其親屬之同情。尤豈可置而不論哉。伏願亟施㻋瑓島配之律。度謙兄弟。亦施散配之典焉。若夫樂彬則顧其地處。論其負犯。尙置薄竄。失之太寬。而到今福榮復出。逆謀昭著。王章旣施。則其所懲治。宜異於前。況以今番賊招觀之。不無聲氣潛通於逆福賊衡之跡。雖未能覈出端緖。而不可不嚴加隄防。亟令該府。施以荐棘。宜矣。罪人拿來。何等嚴急。而向日恭賊之押來也。計其程道。不過千里。而就捕後回程。至費八日之久。事極稽緩。有關後弊。伊時拿來宣傳官。施以刋削之典。可也。取進止。答曰。省箚具悉。第一件事。已諭於大臣禁堂。㻋瑓事。依施。度謙兄弟事。係是法外。而其中度謙。與白徒大有異焉。決不可容置城闉。亦施島配之典。樂彬事。依施。宣傳官事。依施。
정조 9년
平安道觀察使鄭一祥疏曰。伏以。臣猥以憃陋。久玷度支。報蔑絲毫。罪積尸素。雖荷聖度涵覆。不加誅責。每施寬假。而尋常兢惕。若無所容。不圖此際。乃以千萬不敢當之職。加於千萬無所似之身。臣惝怳駴惑。罔知所以攸處也。噫。臣偏蒙恩造。前後再持藩節。而見識蒙昧。知慮迃滯。不能事事。卒陷罪戾。至今追思。惶汗浹背。況此西門鎖鑰。責任地望。不啻逈別。自前膺是命者。蓋莫非一時之選。曷嘗有如臣不肖。濫竽竊吹者哉。廟議之擧擬。旣出輿情之外。恩點之誤加。有違難愼之意。不惟在臣一身。有眇福招災之懼。其累聖簡而誤藩寄。非細故也。且今本道財穀漸匱。俗習益渝。纔經支勅。官民俱困。其所按撫彌綸之方。視前尤艱。雖使望重才優者處之。猶難稱塞。顧臣幹具全乏。衰病轉甚。今若外憑寵靈。內懷貪戀。不自量己。晏然冒當。則理宜隨處憒憒。立取僨敗。反復思惟。承膺無路。縮伏屢日。冞增悚惶。玆不得不披瀝危悃。仰籲於宸嚴之下。伏乞聖慈。察臣懇之非出飾讓。念臣職之不容濫授。特許鐫改。以幸公私。不勝萬幸。答曰。省疏具悉。卿其勿辭。往欽哉。
정조 9년
洪忠道觀察使李得臣疏曰。伏以。臣才不足以任事。識不足以周物。而仁深覆燾。恩隆翦拂。頂踵都歸造化。糜粉無以報答。不意銀臺待罪之日。又承湖臬特畀之命。臣且驚且惶。罔知攸措。夫承流宣化。其責至重。鎭俗撫民。爲任莫大。自非威望有所彈壓。才猷優於剸理者。則莫宜居之。而況本道。土瘠物衆。爲治最難。近年以來。變怪層生。凶孽踵起。訛言朋興。人心繹騷。必須恩威竝濟。弛張得宜。然後上可以紓九重宵旰之憂。下可以變一路詿誤之習。今乃少無難愼。付之於如臣譾劣。何哉。噫。官至刺史。古人之所榮。便養病親。爲子之至情。其所以侈臣身而副私願。固至矣。在朝家器使之道。得無幾於强僬僥以千斤。責蚊蝱以重負耶。臣之庸魯。臣所自知。畢竟辜負。猶屬臣一身。而其奈國事之僨誤何。玆敢略入文字。仰瀆崇聽。伏乞聖慈。俯賜鑒諒。亟收臣新授職名。俾公私俱幸焉。答曰。省疏具悉。卿其勿辭。往欽哉。
정조 9년
光恩副尉金斗誠疏曰。伏以。亂臣賊子。從古何限。而英恭兩賊窮凶絶悖。射日通天之惡。實是有天地生民以來所未有之劇逆大憝也。凡今日血氣之倫。孰不欲臠其肉寢其皮。而如臣輩私心憤痛。有倍他人。臣之名行之斗字。不幸與凶賊同行。今其凶賊情露伏法之後。揆與共戴天之義。有不容一日仍置。臣之名行。改以箕字。伏乞聖明。俯垂鑑諒。亟命照例許改焉。念臣不顧猥越。仰瀆崇聽。固知其萬萬惶悚。而疾痛之迫。不敢自已。死罪死罪。臣無任云云。答曰。省疏具悉。所請依施。
정조 9년
乙巳四月初三日辰時。上御誠正閣。晝講入侍時。同知事吳載純。特進官尹蓍東。參贊官李時秀。侍讀官嚴思憲。檢討官成種仁。假注書朴蓍壽。記注官金健修。記事官尹行任。宗臣雲峯君杺。武臣行副護軍吳載重。掌令朴長卨。正言柳耕。以次進伏訖。上命右副承旨入侍。賤臣承命出。與李惠祚偕入進伏。上曰。玉堂上番讀之。思憲進讀。自孟子曰無罪而殺士則大夫可以去。止行不必果惟義所在。讀訖。上讀新受音。自無罪而殺士則大夫可以去。止行不必果惟義所在訖。上曰。文義陳之。思憲曰。君仁莫不仁。君義莫不義。人君臨億兆上。爲一世之表準。上令而下不從者。未之有也。洪範曰。皇建其有極。孟子曰。草上之風必偃。上行下效。捷於桴鼓影響矣。此章重出。而專爲指戒人君。且仁義二字。所包甚大。群下導率之效。專係君上。殿下聖益聖之功。先從心身上加勉焉。上曰。好矣。下番亦陳之。種仁曰。人有不爲也而後。可以有爲。如欲有爲。則必先不爲者。卽其工夫次第也。大凡言之。則不爲利然後可以爲義。不爲伯然後可以爲王。以學問言。則不爲爲人之學而後。方能爲己之學。以政治言。則不爲漢唐之治而後。方能爲唐虞之治。今我殿下。以大有爲之志。行大有爲之政。伏願猛省此章之旨。俾有有爲之實效焉。上曰。好矣。經筵官陳之。載純曰。此章重出。而上文則以臣正君。其事固難。此章則以君率下。其勢甚易矣。然而仁義必由學問而擴之。伏願殿下。益勉聖學。以盡仁義導率之道焉。上曰。好矣。特進官亦陳之。蓍東曰。以此文見之。君仁莫不仁。君義莫不義。仁義必於自上而施。然後可以謂導率。蓋以今番獄事。出於稂莠不薅之致。若盡掃三司之所啓。豈如是哉。此而置之。將使國綱絶矣。殿下何不念此。伏願更加三思焉。上曰。好矣。參贊官亦陳之。時秀曰。兩儒臣旣奏。臣則別無仰奏之言矣。上曰。此文有曰。君仁莫不仁。君義莫不義。大抵天降生民。旣與之仁義禮智。而此章獨言仁義者。何也。思憲曰。仁義蓋欲擧其大而言。而禮智。是日用間事也。故有此矣。上曰。仁義有內外之別耶。思憲曰。然矣。上曰。此君義之義字。與彼非義之義字。有異乎。思憲曰。別無異同矣。上命退經筵。上曰。臺臣則退出臺廳。傳啓。可也。上曰。右副初爲登筵乎。惠祚曰。然矣。上曰。年紀幾何。惠祚曰。六十五矣。上曰。筋力。好矣。上曰。頃年所遭上疏。果緣何事耶。惠祚曰。以升補題事。其時果有是矣。上命書傳敎曰。飭敎之下。如是違牌。此何道理。行吏曹判書李命植。從重推考。更卽牌招開政。時秀曰。昨日兩司箚批下後。自兩司送人于本院曰。兩次箚子中批旨。換下云矣。上曰。先呈箚子。已爲下批矣。上曰。左議政箚子則出置。而知情不告罪人之行列改名之例。有之乎。知入。可也。仍命退。諸臣以次退出。
정조 9년
乙巳四月初三日酉時。上御重熙堂。左承旨入侍時。行左承旨李漢豐。假注書朴蓍壽。記事官李崑秀尹行任。以次進伏訖。上命書傳敎曰。政命已至經宿。政官日事違牌。事體所在。萬萬未安。若此則將無以開政乎。吏曹判書李命植。從重推考。更卽牌招。違牌。勿爲呼望。仍命退。承史以次退出。
정조 9년
行都承旨李致中坐。行左承旨李漢豐坐。右承旨李時秀坐。左副承旨洪文泳坐直。右副承旨李惠祚坐。同副承旨李祖源坐直。注書朴能源仕一員未差。假注書朴蓍壽仕直。事變假注書洪義浩仕。
정조 9년
傳于李時秀曰。左副承旨同副承旨入侍。
정조 9년
以吏曹參議黃昇源牌不進罷職傳旨。傳于李致中曰。只推。
정조 9년
李致中啓曰。命牌事體。何等至重。而懸牌闕外。至於經宿。揆以道理。極爲未安。行吏曹判書李命植。從重推考。何如。傳曰。吏判纔因他事。已命罷職。參議黃昇源違牌傳旨。旣以只推。更卽牌招開政。
정조 9년
李時秀。以承文院都提調言啓曰。院製述官李華源瓜遞。代前縣監李顯采差下。付軍職冠帶常仕。何如。傳曰。允。
정조 9년
傳于李致中曰。今日政。只出緊任。
정조 9년
有政。吏批。判書參判未差。參議黃昇源。左副承旨洪文泳進。以李祖承爲禮曹參議。金魯鎭爲判義禁。洪良浩金頤柱爲知義禁。泰安縣監單。李壽弘降號承傳。
정조 9년
兵批。副司直單。鄭民始李敬養李祖承趙興鎭鄭趾煥。司果單李顯采。
정조 9년
李漢豐。以兵曹言啓曰。去春三朔能麽兒考講時。造紙署別提金鼎元。訓鍊院判官崔名宇。武臣兼宣傳官李基敬。部將卞緯鎭成夏鎭等。一次不通。氷庫別提金百全。活人署別提金浩成。掌苑署別提洪聖源。都摠府經歷李昌會李厚在。都事沈能寬。訓鍊院僉正李昌培。主簿李秉晟。武臣兼宣傳官金命珣申處文趙義鎭南樀李潤集李景晟。部將南履周韓世昌金慶喆李顯邦金益喆。守門將康允白河潤海韓世孟金魯岳等。二次不通。武臣兼宣傳官金重栗。三次不通。司䆃寺主簿宋奎瑞。四次不通。依定式。一次二次三次不通人。竝從重推考。四次不通人。越捧一等。何如。傳曰。允。
정조 9년
李漢豐。以訓鍊都監言啓曰。本局將官將校馬步軍兵等試射放後。各技入格之類。單子修入之意。敢啓。傳曰。知道。
정조 9년
李致中。以吏曹言啓曰。義禁府草記。大逆不道罪人洋海。窮凶極惡。萬剮猶輕。大逆不道罪人斗恭等胎生邑。罷守令降邑號事。允下矣。問于義禁府。則洋海胎生於洪忠道泰安郡。斗恭胎生於唐津縣云。而守令勿罷事。曾有定奪矣。泰安郡守降爲縣監。唐津縣監旣無可降之號。班次於諸縣之末。以示貶降之意。何如。傳曰。允。
정조 9년
李惠祚。以刑曹言啓曰。因義禁府啓辭。大逆不道罪人瑮。籍沒家産事。命下矣。罪人瑮奴婢等。令京兆考出帳籍。亦爲知委於五部及各該道。使之一一査出。修成冊報來後。依例花名永屬公賤之意。敢啓。傳曰。知道。
정조 9년
李惠祚。以刑曹言啓曰。因洪益榮不得放送事啓辭。有旣與福榮判異。依初下敎擧行之命矣。益榮罪犯。有難遽然白放。而今此聖敎。實出好生之德意。不敢一向覆難。依傳敎放送之意。敢啓。傳曰。知道。
정조 9년
李祖源。以刑曹言啓曰。罪人洪益榮放送啓辭。允下。而臺啓方張。不得擧行之意。敢啓。傳曰。草記在於昨日午前。臺啓承批在於昨日夕後。豈可以本曹之遲滯承受。有此草記乎。此則後弊所在。本曹則但依發啓前下敎擧行。且以事理言之。臺啓若方張。則發配固不可爲。囚禁一款。元無所關。依此知悉擧行。草記批旨遲滯頒布之故。今日始有此草記。當該承旨推考。如是公事廳之遲滯承旨勿推。司謁從重推考。
정조 9년
李惠祚。以左右捕盜廳言啓曰。罪人奴乧音伊。捉得於西原地。嚴囚左捕廳之意。敢啓。傳曰。知道。
정조 9년
敎平安道觀察使鄭一祥書。王若曰。北門鎖鑰。得人爲難。西土屛翰。非卿莫可。玆輟八座之隆秩。庸畀一方之專釐。惟卿。先朝藎臣。名父肖子。律己以恬約豈弟。綽有家傳之風。臨事則通敏精詳。粵自卽潛之日。五旬後始闡黃甲。固知大器晩成。一歲中顯擢緋金。實副公輔宿望。惟其大小之適用。是有內外之歷揚。籌司決機。久試盤錯之利。使車垂橐。愈見氷蘗之淸。司寇度支。簡獄訟而恤經費。畿藩湖臬。務矯革而明勸懲。十載之績庸旣彰。近日之眷毗冞篤。朝廷乏老成之器。卿豈可以遠離。藩維托保釐之權。予固愼於迪簡。眷彼西關重鎭。貽我北宸深憂。檀箕之風敎云遐。俗尙鹵莽。遼薊之烟塵不警。人情狃安。矧玆使价旁午之餘。兼以生靈呼庚之歎。而水旱蓄儲之策。若爲經營。嗟陰雨綢繆之方。罔不疎略。將欲畀軍民兼總之任。必須籍望實俱著之人。玆授卿以平安道觀察使兼兵馬水軍節度使都巡察使管餉使平壤府尹。卿其勉竭良猷。祗服寵命。祛一路凋殘之弊。宜如福星之照臨。宣九重撫綏之恩。俾若甘霈之降霔。黜陟幽明之政。予何多言。譏禁關津之圖。卿其深念。凡其裁稟。有厥典常。於戲。節制方新於楡關。縱寬西顧之慮。履聲乍隔於楓陛。應切北望之思。往其欽哉。行且召矣。故玆敎示。想宜知悉。弘文館校理知製敎申耆製進
정조 9년
敎洪忠道觀察使李得臣書。王若曰。金貂晉秩。篤宸心於眷毗。玉節觀風。托重寄於藩臬。玆從夙夜。爰責旬宣。眷彼湖西一方。實是海東重鎭。疆域爲三輔綰轂。聲敎近霑。山川控二南咽喉。舟車交輳。豪右武斷之轉甚。衣冠半鋤耰之民。姦宄獄訟之愈繁。詩書變錐刀之俗。伊來亂孽之滋熾。重以訛言之胥興。反側之徒尙多。恩綸縱勤於推置。歉荒之憂纔經。民情每患於繹騷。惟此時政急懷綏。顧是任尤重掄揀。惟卿。妙年高第。名祖肖孫。夙儀端祥。人皆稱氷壺是似。才華通敏。孰不曰履屐皆當。玉署鳳池。已著聲譽之藹蔚。緋袍鶴帶。久試近密之周旋。明庭之眷注方隆。非欲煩卿而出。湖民之安撫惟亟。蓋爲得君以治。玆授卿以洪忠道觀察使兼兵馬水軍節度使公山都護府使。卿其祗服訓辭。克殫心膂。勵貪官而奬循吏。黜陟惟明。鎭洗俗而杜亂萌。寬猛竝濟。其所便宜措置。亶在自專。至於申請稟截。須遵已例。於戲。入辭軒陛。應瞻玉色之凝憂。行褰襜帷。宜體陽春之布德。寔出心簡之鄭重。豈待面諭之申勤。故玆敎示。想宜知悉。弘文館副修撰知製敎兪漢敬製進
정조 9년
乙巳四月初四日辰時。上御重熙堂。左承旨入侍時。行左承旨李漢豐。記事官朴能源李崑秀尹行任。以次進伏訖。上曰。吏判尙今懸牌乎。漢豐曰。然矣。上曰。右承旨入侍。出榻敎李時秀進伏。上命書傳敎曰。新除授承旨。待下批牌招察任。崑秀曰。明日奉謨堂日次。奉審。依例爲之乎。上曰。唯。仍命退。諸臣以次退出。
정조 9년
乙巳四月初四日未時。上御誠正閣。左副承旨同副承旨入侍時。左副承旨洪文泳。同副承旨李祖源。假注書朴蓍壽。記注官金健修。記事官尹行任。以次進伏訖。上命書傳敎曰。彼以不欲較辨。已有筵奏。而伊日前席。終不肯承膺。戶判事。太執拗矣。彼以不復自劃。亦有疏語。而乃反丐遞。以防進路。吏判事。太逕庭矣。因此兩重臣之互相齮齕。使二曹重務。將至抛棄。寧有如許國綱。大抵彼此之失旣均。其在靖鎭朝著之道。烏可不兩斥之。重臣李命植趙㻐竝罷職。仍命退。諸臣以次退出。
정조 9년
行都承旨李致中坐。行左承旨李漢豐坐。右承旨徐龍輔坐。左副承旨洪文泳坐。右副承旨李惠祚坐直。同副承旨李祖源坐直。注書朴能源仕一員未差。假注書曺允遂仕直。事變假注書申驥顯仕。
정조 9년
李致中啓曰。右承旨李時秀。今日不爲仕進。卽爲牌招。何如。傳曰。許遞。前望單子入之。
정조 9년
李漢豐啓曰。禁衛營將官來言。今日本營軍兵。日次私習云矣。敢啓。傳曰。待晴爲之。
정조 9년
李漢豐啓曰。御營廳將官來言。今日本營軍兵。日次私習云矣。敢啓。傳曰。待晴爲之。
정조 9년
李致中啓曰。新除授右承旨徐龍輔。卽爲牌招察任。何如。傳曰。允。
정조 9년
傳于徐龍輔曰。軍士房承旨入侍。
정조 9년
傳于李祖源曰。禮房承旨同副承旨入侍。
정조 9년
李致中啓曰。假注書朴蓍壽。身病猝重。勢難察任。今姑改差。何如。傳曰。允。
정조 9년
假注書朴蓍壽改差。代以曺允遂爲假注書。
정조 9년
李漢豐啓曰。事變假注書洪義浩。身病猝重。勢難察任。今姑改差。何如。傳曰。允。
정조 9년
事變假注書洪義浩改差。代以申驥顯爲事變假注書。
정조 9년
李祖源。以弘文館言啓曰。副校理金方行。自鄕上來云。卽爲牌招察任。何如。傳曰。允。
정조 9년
以副校理金方行牌不進罷職傳旨。傳于李祖源曰。只推。
정조 9년
傳于李祖源曰。宣傳官未差之代口傳差出。
정조 9년
以慶尙監司密啓。傳于洪文泳曰。如無別般事情。不必狀聞。卿其量宜決處。大抵近來諸道密啓。殆近煩屑。此後此等事。切勿以密啓爲之事。回諭。
정조 9년
李惠祚。以刑曹言啓曰。因罪人洪益榮臺啓方張不得擧行事啓辭。依發啓前下敎擧行事。命下矣。凡罪人之在囚繫者。雖其負犯。不甚關緊。臺啓旣發之後。則尋常編配。亦不得擧行。自是已例。今此益榮之罪惡。何等深重。請鞫之事體。何等至嚴。則假使益榮。在當配之中。尙不宜擧行。況可以遽然全釋之乎。緣臣疎闇。初未能一向覆難。屢勤聖敎。亦不敢循例奉行。萬萬悚懍。伏地竢譴之意。惶恐敢啓。傳曰。依昨日下敎。放送後。草記。可也。
정조 9년
李惠祚。以刑曹言啓曰。因掌令朴長卨等啓辭。知情不告罪人福榮親屬應坐之類。一倂邊遠散配事。命下矣。罪人福榮應坐諸人。移文京兆。考出帳籍。亦爲知委於五部及畿營。使之一一査出。修成冊報來後。定配所發配之意。敢啓。傳曰。知道。
정조 9년
乙巳四月初五日辰時。上御重熙堂。軍士房承旨入侍時。行左承旨李漢豐。記事官朴能源李崑秀尹行任。以次進伏訖。上曰。昨日之雨。終不快霔。誠可悶矣。漢豐曰。昨雨雖不足於附種。大有益於田穀矣。似聞外方則頗多周洽處云矣。上曰。今番軍兵頒賞。姑觀數日日勢擧行。今日勿爲分付。可也。上曰。今日坐直誰也。漢豐曰。徐龍輔李祖源。似爲坐直。而姑未停當矣。命退。諸臣以次退出。
정조 9년
乙巳四月初五日巳時。上御重熙堂。禮房承旨入侍時。右承旨徐龍輔。假注書曺允遂。記事官金鳳顯尹行任。以次進伏訖。上曰。上番翰林入侍。賤臣承命出。與李崑秀偕入進伏。上親考抄啓文臣試券訖。仍命退。諸臣以次退出。
정조 9년
乙巳四月初五日申時。上御重熙堂。禮房承旨同副承旨入侍時。右承旨徐龍輔。同副承旨李祖源。假注書曺允遂。記事官李崑秀尹行任。以次進伏訖。上命龍輔等。兵曹及訓禁御三營試記中賞格付籤。付籤訖。仍敎曰。明日春塘臺頒賞時。戶兵曹郞廳及司僕軍器寺官員。各領木布弓箭馬帖。早朝來待事。分付。仍命退。諸臣以次退出。
정조 9년
行都承旨李致中坐。左承旨安聖彬坐。右承旨徐龍輔坐。左副承旨洪文泳坐直。右副承旨李惠祚坐。同副承旨李祖源坐直。注書朴能源仕一員未差。假注書曺允遂仕直。事變假注書申驥顯仕。
정조 9년
傳于洪文泳曰。次對明日來會。
정조 9년
李祖源啓曰。明日次對。兩司當爲進參。呈告人員。竝待開門牌招。何如。傳曰。允。
정조 9년
傳于李祖源曰。左相箚中。以兩重臣及金履容應賞事。有陳請之語。故已令後日登對時更奏。明日旣有次對之命。指一稟處事。言于廟堂。
정조 9년
以戶曹佐郞南漢昌汰去傳旨。傳于李祖源曰。帳殿待令。不着軍服。大係紀綱。雖已處分。聞渠貧賤不能自存之人云。罪犯自罪犯。貧賤自貧賤。軍門將官收用事。分付。
정조 9년
吏曹參判前望單子入之。李敬養落點。
정조 9년
有政。吏批。參判李敬養進。同副承旨李祖源進。獨政啓辭。在入侍日記以鄭民始爲知敦寧。李亨元爲兵曹參議。金鍾秀爲知春秋。李在簡爲同經筵。李時秀爲原春監司。趙鎭坤爲童蒙敎官。李鍾淑爲徽陵參奉。鄭湋爲戶曹佐郞。沈能寬爲監察。
정조 9년
兵批。判書趙時俊進。參判李文源病。參議安聖彬。參知柳誼。假承旨進去。左副承旨洪文泳進。以李義寬爲曹司五衛將。徐弘輔爲侍直。鄭述仁爲洗馬。劉興澤爲慶熙將。安宗厚爲宣傳官。黃錫耉爲南桃浦萬戶。金爀爲都摠都事。李禹昌爲訓鍊主簿。司直徐鼎修單付。
정조 9년
承旨前望單子入之。安聖彬落點。
정조 9년
以京畿監司加分請得狀啓。傳于李祖源曰。依所請施行之意。分付。
정조 9년
以洪忠監司狀啓。罪人陳潝酌處。不得擧行事。傳于李惠祚曰。卿之惶怯。可謂愈往愈甚。特敎使之酌處。則因有旨擧行。是甚大罪。如是難於決折。至以以身投地。有淚被面等說。張皇陳聞。寧有如許道理。卿之擧措。合被重勘。姑不加等處分。依前下敎。卽爲酌處事。回諭。
정조 9년
李惠祚。以都摠府言啓曰。今日入直內三廳武兼禁軍及軍兵等。當爲中日習射。而國忌齋戒相値。不得爲之之意。敢啓。傳曰。知道。
정조 9년
安聖彬。以備邊司言啓曰。今則咨文旣已出來。指一稟處事。命下矣。今番節使兩行。事係謝恩者。凡爲六件。而以千叟宴使臣之趁卽入送別賞事。頃因勿送專价之皇旨。已爲別咨入送。今無可論。其餘五件中。詔書順付事。入送別使。絶無僅有。進賀貢表收受後賞物事。誠出特恩。而雖不專价。亦無所妨。使臣參宴賞賜事。例於節使順付。御詩取覽後賞物事。亦有勿送專价之皇旨。俱不必議到於別使。而但前後方物槪受後。優賞一事。參考庚子已例。似當專价謝恩。而近日使价絡續。今又更遣。非但有違於前後軫弊之皇旨。實不無煩瀆之嫌。且我國使臣之行。貽弊大國。亦爲不小云。今番則別使一款置之。以仰體軫弊之皇旨。不送別使。待前頭使行申謝之意。令文任善爲措辭。撰出別咨。卽爲入送。何如。傳曰。允。
정조 9년
安聖彬。以訓鍊都監言啓曰。本局哨官朴致彬。明日受賞。當爲待令。而入直於廣智營。以哨官一人。請出標信。事涉重大。以出番哨官劉漢相受賞間。自下替代。卽爲還入直之意。敢啓。傳曰。知道。
정조 9년
安聖彬。以禁衛營言啓曰。明日親臨頒賞時。外營各處入直受賞軍兵等。依例除標信待令。而新營入直騎士及銅龍門西營兩處入直受賞將官軍兵。待標信擧行。事畢後。竝還入直之意。敢啓。傳曰。知道。
정조 9년
安聖彬。以御營廳言啓曰。明日親臨頒賞時。外營各處入直受賞軍兵等。依例除標信待令。而東營集春營入直受賞將官馬步軍兵。待標信擧行。事畢後。竝還入直之意。敢啓。傳曰。知道。
정조 9년
原春監司徐鼎修疏曰。伏以。惟天惟祖宗。監祐聖德。誕降洪休。王世子邸下。冊禮載擧。封典順成。八域含生。孰不忭手延頸。鼓舞歡慶。臣適滯外藩。未得躬參於大庭咸簉之列。耿結微忱。經歲未已。仍念臣至愚拯劣。百不猶人。而特蒙我殿下天地父母之恩。隨處而庇覆。遇事而指敎。頂踵毛髮。罔非造化中生成。歷數同朝。如臣幾人。噫。臣之從前兜攬。已極踰濫。而揆分量器。千不近萬不當者。孰有甚於見職乎。況値九郡大無。兩載荐饑。溝壑顚連之患。迫在呼吸。雖使才優而手熟者當之。亦必瞠然却顧。無以爲策。矧乎臣之不解事務。未經州縣。而驟叨旬宣之地。遽畀拯濟之責。朽綆之汲水。漏船之駕風。未足喩其不稱之實。早晩僨誤。勢所必至。而寔賴日月之明。遍照於蔀屋。庚癸之呼。若聞於厦氈。移粟而哺其飢。發帑而濟其急。以稅以徭。無物不蠲。使數萬生靈。得免捐瘠。鶉鵠之形。變爲敷腴。鴻雁之鳴。化作謳謠者。莫非我殿下喣濡涵育之澤。而顧臣無似。一味尸素。其所以按察方面者。不過恭承敎令。奉行簿書而已。猶且瘡疣疊出。譴何是竢。而特荷涵貸之恩。尙逭瘝曠之誅。我殿下浹肌淪髓之澤。非獨遍沐於東民。抑亦偏厚於臣身。每一循省。汗淚交逬。惟當策勵駑鈍。陳力向前。夷險燥濕。不敢爲逡巡辭免之計。而第臣情私。有萬萬切憫者。臣之老父。每當換節之時。輒患痰癖之祟。方住京廬。又添感冒。委頓床席。轉側須人。病中心弱。倍添思臣之懷。憑語家僮。頻致戀臣之意。臣自聞此報。方才靡定。一日如年。臣旣從宦遠離。溫凊滫瀡。不能躬奉。疾痛疴癢。不得扶護。到此情事。雖欲按住。而不可得。玆敢疾聲呼籲於仁覆之天。伏乞聖慈。俯垂矜悶。亟命遞改臣職。俾得歸護父病。以伸至情。不勝大幸。答曰。省疏具悉。本任許遞。
정조 9년
乙巳四月初六日辰時。上詣春塘臺。賞試射時。行左承旨李漢豐。右承旨徐龍輔。左副承旨洪文泳。右副承旨李惠祚。同副承旨李祖源。假承旨安聖彬柳誼。閣臣徐有防朴祐源鄭東浚金載瓚李崑秀。記事官朴能源。假注書曺允遂。記事官金鳳顯尹行任。訓鍊大將具善復。行刑曹判書金華鎭。兵曹判書趙時俊。行副司直徐有隣。禁軍別將李得濟。兵曹佐郞李東埴。以次侍立。上命李身敬。各軍門將臣待令與否。知入。又命田義顯。往不老門丹楓亭。應射人整齊與否。知入。上曰。兵判以試官入參。禁軍別將進去丹楓亭。試取以來。試射催促擧行。仍爲頒賞。可也。時俊奏曰。俄見試記。多有錯誤處。試射前速爲釐正。似好矣。上曰。一邊釐正。一邊試射。可也。禁軍試記。何不入之。催促以入。時俊曰。一二三內臺上射之。一二兼送于丹楓亭試取。似好矣。上曰。唯。上曰。番將及五衛將武兼摠郞。先爲射之。仍命白鳳獜等。次次告箭。上曰。都承旨來待乎。漢豐曰。來矣。上曰。內局提調來待乎。有防曰。來矣。上命書傳敎曰。政官牌招開政。吏曹參判前望單子入之。入之。李敬養落點。上命諸臣小退。入小次。少頃。出御幕次。命閣臣承旨入侍。賤臣承命出。與之偕入進伏。上曰。吏曹參判牌去來催促。賤臣承命出催促。敬養承牌肅謝。仍奏曰。判書未差。參議差祭。小臣獨政未安。何以爲之。敢稟。傳曰。仍爲之。上命祖源書原春監司徐鼎修疏批。上曰。兵判及內局提調入侍。上曰。左承旨許遞。前望單子入之。入之。安聖彬落點。仍命牌招。帳前謝恩。上曰。兵曹參議有闕之代。今日政擇差。徽陵參奉與敎官之代。亦爲差出。都摠都事望書入。祖源曰。莫重殿座。右史離次出去。事甚未安。推考警責。何如。上曰。禁推。可也。出擧條訓鍊大將具善復曰。武藝出身。勤苦自別。宜有久勤一窠。而大典通編纂輯未畢之前。履歷窠中。變通添書。然後似爲永久遵行。故惶恐敢達。上曰。卿之所奏甚好。而各營久勤積滯。不可不念。履歷中一窠。卿與兵判相議。以草記稟定。可也。出擧條宣惠廳堂上徐有隣曰。武藝廳料布不足條。旣命內帑庫。拮据區別。經費衙門。別無擧行之事矣。大米三百石零。太一百石。自當待其送價。輸送該廳。而其餘小米二十八石零。木五同零。數旣些少。不足較絜。此則自本廳磨鍊輸送。何如。上曰。依爲之。出擧條兵曹判書趙時俊曰。道路事知。在前以四十五朔。報久勤遷轉。間因下敎。以十年爲遷轉之限矣。近來此輩之勤勞頗甚。其所遷轉之限。宜有軫念之道。而臣曹不得擅便。敢此仰達矣。上曰。原傳敎勿施。依前收用。可也。出擧條又奏曰。乙巳武科回榜人順川居朴慶瑞。因特敎加資下批後。折衝敎旨。下送本道矣。卽接平安監營移文。則朴慶瑞曾以都試沒技爲折衝云。朴慶瑞旣爲折衝。則當以嘉善下批。故敢達矣。上曰。依爲之。出擧條又奏曰。同中樞八窠中。例有別軍職遞兒一窠。而今則嘉善以上者。皆以隨品加設同知單付之定式。則此一窠。係是虛貯之窠。一番稟達後差出。故敢達矣。上曰。依爲之。出擧條上曰。戶曹佐郞南漢昌拿入。拿入時下敎曰。文蔭武服色。各有區別。而汝以一武郞。乃敢着氅衣入帳前。此則雖府中入直之時。不當着之。而況帳前咫尺之地。焉敢乃爾。近來紀綱。雖曰掃地。此等駭妄之罪。不可無各別懲戢之方。固當從重用棍。而今日卽是慰悅武士之時。其在飾喜之義。宜有寬恕之道。十分參酌。只施汰去之典。上曰。李東埴進前。東埴進前。上曰。汝之誠勤。極用嘉尙。以今番事觀之。令人歎服。至於日後。以此誠勤事君也。有防曰。今番功勞。實不小矣。上曰。向來事。於渠可謂玉成矣。上曰。諸承旨及假承旨。與史官分往試所。頒賞直赴者。仍爲呼新來出送。可也。上命閣臣及侍衛先退。仍還內。承史以次退出。
정조 9년
行都承旨李致中坐。左承旨未差。右承旨徐龍輔坐。左副承旨洪文泳坐直。右副承旨李惠祚坐直。同副承旨李祖源坐。注書朴能源仕一員未差。假注書曺允遂仕直。事變假注書申驥顯仕。
정조 9년
以來十一日專經文臣殿講取稟。傳于李祖源曰。爲之。
정조 9년
以來十一日。輪對取稟。傳于李祖源曰。爲之。
정조 9년
傳于李致中曰。大臣備局堂上引見。
정조 9년
傳于洪文泳曰。超擢褒賞之方。左相旣請詢議原任大臣。入侍有司堂上二員。進去收議後。自廟堂枚擧草記。
정조 9년
傳于李祖源曰。禮房承旨入侍。
정조 9년
有政。吏批。參判李敬養進。左副承旨洪文泳進。啓曰。判書未差。參議黃昇源式暇。小臣獨政未安。何以爲之。敢稟。傳曰。仍爲之。以徐鼎修爲兼輔德。李義行爲大司諫。李身晦爲執義。金夢華爲司諫。柳河源李秀夏爲掌令。李周顯尹載命爲持平。呂萬永爲獻納。白師謹徐有鍊爲正言。奉常直長朴東俊。學正金獜采。學錄金德老。學諭玄杞等單付。別軍職朴思儉。今加嘉義。內試射時小布五中。加資事。承傳。
정조 9년
兵批。判書趙時俊。參判李文源。參議李亨元病。參知柳誼進。右副承旨李惠祚進。以任希敎爲同知。李潝爲僉知。鄭鍊爲武兼。金廷遇爲慶尙右兵使。李汝翼爲忠壯將。同知李漢豐單付。
정조 9년
傳于李惠祚曰。召對爲之。
정조 9년
以禁府未及拿來秩。李輯金樂淳洪明浩田翊顯李仁默赦單子。傳于李惠祚曰。不可事同而罰異。同罪諸人罪名。亦爲分揀。
정조 9년
李祖源。以兵曹言啓曰。忠壯衛將金道煥。身病猝重。旬月之內。無望供職。呈狀乞遞。宿衛輪番之任。不可久曠。改差。何如。傳曰。允。
정조 9년
李惠祚。以刑曹言啓曰。卽接京兆及畿營移文。則知情不告罪人福榮應坐諸人。一一査出。修成冊以來矣。福榮母美順。年六十四。依律文免坐。同姓三寸庶姪長生。年二。依續典勿爲定配。庶母白紅蓮香。慶尙道巨濟府。妻淑伊。全羅道珍島郡。子阿只。康津縣薪智島。同生庶兄克榮。羅州牧黑山島。庶弟億榮。慶尙道南海縣。庶妹億喬。機張縣。竝定配所。卽爲押送之意。敢啓。傳曰。應坐散配之啓。雖已從施。至於婦女。近來元無擧論之事。況律名。不過知情而已。只以庶兄弟散配。餘竝勿論。黑山島。無特敎。則配所毋得磨鍊。自是前例。今番草記。混同磨鍊。此亦有關後弊。卿等推考。可也。
정조 9년
行刑曹判書金華鎭疏曰。伏以。數日以來。因罪人洪益榮事。屢煩論啓。致勤聖敎。臣於此。誠不勝萬萬悚懍。噫。益榮之移訊王府。鞫體則然。臣之帳殿一奏。亶出憤痛之心。而言辭拙訥。旣未能力請蒙允。及夫放送命下之後。嚴畏義分。又不敢一向覆難。荏弱疎闇之失。臣方自訟。而今則請鞫之臺啓出矣。罪人之未出獄。而臺啓爭執者。不得發配。昭載法典。發配者猶然。況白放者乎。獄體至重。法意甚嚴。批旨之下。曠日爭難。非不知極爲惶悚。反復思量。奉行無路。玆陳短章。仰塵崇聽。伏乞聖明。亟寢成命。以重臺論。仍治臣瀆擾之罪。以礪臣分。不勝幸甚。答曰。省疏具悉。依初下敎擧行。卿其勿辭行公。
정조 9년
乙巳四月初七日巳時。上御重熙堂。禮房承旨入侍時。右承旨徐龍輔。記事官朴能源。記注官金健修。記事官金鳳顯。以次進伏訖。上曰。俄者有有司堂上一員進去時原任大臣處。收議以來之敎。果已收議。來待闕中乎。注書出去。知入。可也。賤臣承命出問。以未及來待之意。回奏。上曰。今日坐直。誰也。龍輔曰。姑未停當矣。上命退。諸臣以次退出。
정조 9년
乙巳四月初七日戌時。上御誠正閣。召對入侍時。參贊官李惠祚。侍讀官申耆。檢討官金履鏞。待敎李崑秀。假注書曺允遂。記注官金健修。記事官金鳳顯。以次進伏訖。上謂崑秀曰。舊日所講心經紙頭書箚疑者。方在內閣。後日講筵。以此爲案冊。待畢講。還置本閣。可也。又敎曰。抄啓今月初次講。何日爲之。崑秀對曰。定於初十日矣。上謂惠祚曰。前日講心經時。參贊官曾入參乎。惠祚對曰。未也。上命諸臣講心經。耆讀自帝曰人心惟危。止子絶四章註所以未達一間。履鏞讀自顔淵問仁。止請事斯語矣。崑秀讀自顔淵問仁章註楊子曰。止潛雖伏矣。章註中人以下者歟。惠祚讀自大學所謂誠其意者。止君子必誠其意。賤臣讀自誠意章註朱子曰獨者人所不知。止修身章註身無不修也。上命陳文義。耆曰。心經一篇。集群聖之要言。啓心學之正路。而又以人心道心危微精一十六字。揭爲首章。不但嘉惠於後學。實爲帝王家傳心之訣矣。昔我孝宗大王。尊信此書。日使筵臣進講。曁我先大王。臨筵開講之餘。作序箴而弁于卷。必欲以堯舜之心爲心。今我殿下。繼二聖而又講是書。如臣顓蒙。雖未能推演聖訓。仰備顧問。而古人云。欲法堯舜。當法祖宗。伏願深留聖意焉。上曰。好矣。下番亦陳之。履鏞曰。心經一篇。動引聖經賢傳及古人格言至訣。裒輯成書。而逐段附註。逐章圖解。使學者。易曉而近思。誠萬世後學之淵源也。開卷第一義。以人心愈危。道心愈微。惟精惟一。允執厥中。爲宗旨者。槪有深意。此十六字。卽堯舜禹相傳之心法也。次章。又以上帝臨汝。無貳爾心。以明上章之旨。此卽中庸之戒謹恐懼也。若無痛下愼獨之工。則危者愈危。微者愈微。終無以極高明而盡廣大。禮曰無不敬。又曰王敬作所。伏願以主敬二字。爲執中之本焉。上曰。好矣。閣臣亦陳之。崑秀曰。臣旣年淺。且不閑於心學上工夫。實無以仰備顧問。而心經一篇要旨。不出於敬之一字。惟殿下留意焉。上曰。好矣。參贊官亦陳之。惠祚曰。儒臣閣臣。旣皆陳之矣。臣更無可達之義。而次第進讀。適値於誠意章矣。一心之工。萬化之源。不外於一誠字。伏願留神加念焉。上命閣臣玉堂先退。上謂惠祚曰。安聖彬事。極其駭妄。傳敎與批旨。事體何等重大。而在於出納之地。無難添書。是豈成說乎。且予之只以庶兄弟批下者。予非有惜於其子。蓋有深意存焉。則渠豈可肆然添入其子。以至頒布之境乎。惠祚曰。無聖敎而任自添書。聖彬事。固是萬萬駭妄。而第以邦憲與輿情論之。極逆連坐之律。豈可只及其兄弟。而獨漏其子乎。此固出我殿下好生之德。而王章之未伸。輿憤之未洩。莫此爲甚矣。上曰。姑俟勿煩。仍命退。承史以次退出。
정조 9년
行都承旨李致中坐。左承旨未差。右承旨徐龍輔坐。左副承旨洪文泳坐直。右副承旨李惠祚式暇。同副承旨李祖源坐直。注書朴能源仕一員未差。假注書曺允遂仕直。事變假注書申驥顯仕。
정조 9년
徐龍輔啓曰。明日常參經筵。取稟。傳曰。停。
정조 9년
李祖源啓曰。合辭方張之時。兩司無詣臺之員。事甚未安。除在外外。未肅拜呈告人員。竝卽牌招。何如。傳曰。允。
정조 9년
洪文泳啓曰。禁衛營將官來言。今日本營軍兵。日次私習云矣。敢啓。傳曰。知道。
정조 9년
洪文泳啓曰。御營廳將官來言。今日本廳軍兵。日次私習云矣。敢啓。傳曰。知道。
정조 9년
李致中啓曰。假注書曺允遂。身病猝重。勢難察任。今姑改差。何如。傳曰。允。
정조 9년
曺允遂改差。代以李德鉉爲假注書。
정조 9년
李德鉉在外。代以李鼎德爲假注書。
정조 9년
李祖源啓曰。今此討逆陳賀時頒敎文。當爲製進。大提學吳載純。待開門牌招。何如。傳曰。允。
정조 9년
以大司諫李義行。正言白師謹。持平尹載命牌不進罷職傳旨。傳于李祖源曰。只推。
정조 9년
有政。吏批。參判李敬養進。參議黃昇源進。左副承旨洪文泳進。以李文源爲同春秋。權以經爲永同縣監。具善復爲繕工提調。李在協爲活人提調。南學訓導李敬臣單付。前縣令金履容。今加通政。加資事。承傳。
정조 9년
兵批。判書趙時俊。參判李文源。參知柳誼病。參議安聖彬進。同副承李祖源進。副司直洪明浩單付。
정조 9년
傳于李祖源曰。擧條事體。何等重大。況今日筵中酬酢。關係。何如。而注書簡通。專沒事實。此等擧條。前所未見。當該注書。令該府拿問處之。更令修正。夜深前啓下。又復稽忽。該注書當加等處分。承旨以此各別嚴飭。可也。
정조 9년
傳于李祖源曰。今夜弛禁事。分付。
정조 9년
李鼎德在外。代以李敬五爲假注書。
정조 9년
李祖源。以禮曹言啓曰。觀此原春監司徐鼎修。以平海幼學鄭得里爲其七代祖贈兵曹參判湛忠節請諡事上言。因特敎査實啓本。則考其可據文蹟。參以査官報辭。令該曹稟處矣。贈參判鄭湛立功死節。旣如是卓異。其在崇奬節義之道。雖施易名之典。似不必汰濫。而旣贈職矣。又旌閭矣。朝家褒奬之典。不可謂未盡。且伏念法典贈諡條。雖有死節人表著者。雖非正二品特贈之文。而此則指生時行職而言。今若以此傍照。許諡於贈職從二品。則有違法意。亦關後弊。當初上言內辭緣。置之。何如。傳曰。允。
정조 9년
李祖源。以備邊司言啓曰。傳曰。超擢褒賞之方。左相旣請詢議原任大臣。入侍有司堂上二員進去收議後。自廟堂枚擧草記事。命下矣。依下敎就議于原任大臣。則領敦寧臣鄭存謙。以爲。今番逆變。至凶至憯。而幸因金履容之發告。得以趁卽殄殲。不日掃淸。則其功不可不償。至於兩重臣。則恭賊之窮凶極惡。又出一夏賊。而因其發告。亟施鯨鯢之誅。少洩神人之憤。雖以瑮福之獄言之。入而敷奏。出而按覈。罪人斯得。王章亟擧。蓋此三人之功。莫不出於爲國效誠。如此勞績。施以旂常。古亦有例。而事體重大。不敢妄議。伏惟上裁云。判府事臣李徽之。以爲。今者諸賊之排布凶計。實是亘萬古所無之大逆。而其所情跡盡露。王章快施。國家危怖之機。轉而鎭安者。賴此兩重臣及金履容之功也。在朝家。宜有表奬之典。而至於不爲錄勳。而只施賞典。前例有無。臣無所知。不敢仰對矣云。判府事臣李福源。以爲。今番逆變。振古所無。若非金履容之拚死奔告。兩重臣之先機入奏。則恭賊無以斯得。瑮衡等諸逆。無以亟誅。此雖臣子常分。而有勞則有賞。亦是國家常典。至於施賞之道。超擢奬褒。實爲合宜。大臣旣有箚陳。臣無容別議云。判府事臣金熤。以爲。今番逆獄之早致發覺。趁卽鋤治。實因金履容之發告。則履容亦豈曰無功。而第履容河東之行。雖出於偵探事實之計。當初與瑮賊凶言酬酢之後。不卽發告。其罪難貸。今若不計當初難貸之罪。只償畢竟發告之功。恐涉如何。酌量施賞則可。錄勳初非可論。至於兩重臣終始之勞。亦有所不可泯者。而旣聞發告之後。入而敷奏。出而按覈。自是人臣職分內事。以此而別施恩賞。有非朝家優待重臣之道也。伏惟上裁云。領府事臣金尙喆。判府事臣徐命善。病不得收議云矣。敢啓。傳曰。知道。昨日次對。左揆以一人之見。有難指一稟處爲言。仍請詢問原任諸大臣。有此收議之命矣。原任諸議。各自不同。賞名亦無指的覈奏者。左相與收議諸大臣。食後來待。可也。
정조 9년
李致中啓曰。領敦寧鄭存謙。判府事李徽之。左議政洪樂性。判府事李福源金熤。依下敎來待矣。傳曰。入侍。
정조 9년
傳于李祖源曰。有司堂上入侍。
정조 9년
李祖源。以義禁府言啓曰。大逆不道罪人瑮兄㻋瑓及姪度謙。亟施島配之典。甲山府定配罪人樂彬荐棘事。承傳。啓下矣。㻋慶尙道巨濟府。瑓全羅道康津縣古今島。度謙羅州牧黑山島竝島配。而以承傳內辭意。具罪目。依例發遣府羅將。押送于各其配所。而樂彬發遣府都事。與地方官眼同。荐棘之意。敢啓。傳曰。知道。
정조 9년
李祖源。以刑曹言啓曰。因本曹啓辭。應坐散配之啓。雖已從施。至於婦女。近來元無擧論之事。況律名不過知情而已。只以庶兄弟散配。餘皆勿論事。命下矣。福賊之以知情承款。已切神人之憤。而臺啓。旣請配其應坐親屬。則此賊之妻孥。何可以婦女幼稚而得逭應坐之常典乎。且以近例言之。澤遂雖伏知情之律。而年未滿之兒。旣皆發配。泰淵有白。未及正法。而其婦女。亦以應坐而島配矣。凡凶逆支屬之發配也。臺臣若請子姪之散配。則只配其子姪。若請應坐之散配。則竝與婦女而散配。今此臺啓。旣以應坐爲請。而散配之已例。又如是可據。則此等凶賊之妻孥。豈容仍置於城闉至近之地乎。一體發配。斷不可已。成命之下。不得奉承。萬萬惶悚之意。敢啓。傳曰。無論前例之如此如彼。昨日批旨。蓋有商量而然。何必每每爭執。此草記還給。
정조 9년
李祖源。以二所巡廳言啓曰。去夜三更量。犯夜人幼學韓德咸執捉。依例移送秋曹之意。敢啓。傳曰。知道。
정조 9년
李祖源。以刑曹言啓曰。因二所巡廳啓辭。犯夜幼學韓德咸移送秋曹事。命下矣。犯夜人韓德咸。依更數決笞五十度。放送之意。敢啓。傳曰。知道。
정조 9년
開城留守尹塾疏曰。伏以。亂逆何代無之。而豈有若近日萬剮猶輕之群凶乎。夏賊支解之後。逆種庶可知戢。宜無兩夏賊接踵之理。而恭賊又出於逆窩中。凶肚相連。逆吻益憯。吾東方天敍民彝。幾乎掃地盡矣。至若瑮衡采福洋諸賊。綢繆排布。指日射天之計。尤極凶矣。爲今日臣子者。孰不欲囓其肉而吸其血。少洩其抑塞之忿膈。而天網高懸。祖宗默佑。妖腰亂領。次第就鑕。乾倪廓淸。震維底安。環東土數千里。自今日庶必無陰厓之幽曀。邪逕之曲險。然而凶沴所鍾之氣。不以天日之澄朗而有所消斂。安知夫海島幽僻之中。荒山草莽之下。更無漏網之凶伏戎之賊乎。臣職在分司。未參鞫獄。雖未得詳聞逆情之一二。而以朝紙所出者觀之。其僞符妖號。依然若張角之彌勒佛。宋江之梁山泊。此非細憂。誠可大恐者也。噫。末季人心。無所底定。又從而挾左道之徒。張虛誇誕。一口詛呪。衆舌奔波。傳訛襲訛。轉成繹騷。臣豈不知人臣告君父之道。務從寬大。思贊鎭壓之道。而目今時事。比古大異。聖度過於包荒。治逆失之太寬。至於出貨財募徒黨之逆。必逭於孥戮。幻姓名行陰邪之賊。亦漏於膏鑕。如是而望世道之平泰。期民情之懲畏。不亦難乎。臣愚死罪。不避猥妄。竊以爲。方今急務。要在鎭安朝廷。無使腹心受病。則雖有王則裘甫千萬其徒。自底於削滅矣。更伏望廓揮乾斷。振刷王章。詗誅前後諸逆中窩窟之最緊者。支黨之譸張者。劓殄滅之。使無遺類。永絶其逆根。嚴飭諸道臣守令。敬承聖化。無失民心。明立科條。以春秋搜討島嶼。偵察山峒。杜雜技誑惑之路。嚴關防往來之禁。大正民俗。永杜亂萌。勿以臣人微而廢其言。仍伏念臣以蔑學無似之物。荷兩朝如天之恩。歷揚淸華。官躋崇顯。祗緣臣命途之崎巇。釋褐於父母在堂之日。而一未伸爲子之道。遭故於海島投荒之際。而尙未免淺土之藏。死有餘悲。生亦何面。積年嗚泣。不甘息食矣。幸蒙我天地父母生死肉骨之恩。待罪本營之後。擇地乾淨。涓日迫近。伏乞聖慈。俯察臣悲苦之至情。特賜旬日之暇。俾行薄緬之禮。千萬幸甚。答曰。省疏具悉。搜討事。有難遽議。卿其依所請往省。
정조 9년
漢城判尹徐浩修疏曰。伏以。惟天惟祖宗。默佑我邦家。凶孽就殲。王章克伸。神人之憤少洩。廟社之告將擧。朝野慶忭。曷有其極。嗚呼。爲人臣子而不忠不孝者。豈有若臣之兄弟哉。自作之孽。輒煩聖慈曲保之念。履滿之災。終貽老父罔極之辱。誠無顔面復立於天地之間。屛息鄕廬。惟誅戮是俟。不意憫覆之仁。特垂終始之澤。恩言之昭晰備至。爵秩之收錄如舊。臣手奉華誥。首翹雲天。父子兄弟。相對感祝。繼之以血淚之交逬也。噫。臣家之遭罹醜誣。前後非一。而其指意之憯刻。口氣之危怖。未有若今日之酷。然聖明在上。天日俯燭。臣何容較辨。亦何忍泚筆也。惟是臣之痛心齎恨。實不欲生者。臣父之獲奉朝請。今已六年于玆。荷聖上以禮進退。得脫於睢盱之場。凡世之傾軋爭奪。初無關於去朝之身。而只緣臣之兄弟。無才無能。濫叨淸顯。殃咎生於過福而罔軫止足之訓。忌嫉集於冥行而不思斂避之圖。竟使白首休致之老父。偏受其毒螫之鋒。此其不孝之罪。固已擢髮難贖。何況拂拭陶甄之化。至再至三而有萬孤負。顧復生成之德。愈往愈摯而無一報答。則其爲不忠。又孰甚焉。縱殿下不欲終棄。引而置之簪紳之列。臣罪臣已自知。憑恃寵靈。復廁朝端。非但義分之所不敢出。抑亦人情天理之所不忍萌。爲今之道。只當削影匿迹。縮伏田野。仰戴君恩。俯殫子職而已。斷斷此心。可質神明。臣豈敢一毫假飾哉。飭敎之下。來伏江外。披瀝肝血。猥瀆崇聽。伏乞聖明。俯賜矜憐。亟命刋臣朝籍。許臣放廢。以爲不忠不孝者之戒。不勝涕泣顒祝。答曰。省疏具悉。齷齪之言。予所深惡。卿其勿辭。卽速行公。
정조 9년
洪忠監司李得臣疏曰。伏以。臣猥膺藩寄。行將辭陛矣。臣之父墳。在於京畿楊州地。而連縻職事。久曠省掃。今當遠離之日。倍切霜露之感。玆敢略入文字。仰暴情懇。伏乞聖慈。俯賜鑑諒。特許恩由。俾伸至情。千萬幸甚。答曰。省疏具悉。卿其依所請往省焉。
정조 9년
原春監司李時秀疏曰。伏以。天網不失。王章亟伸。逆豎凶醜。次第就戮。輿憤少洩。賀儀將擧。臣民忭快。曷有其極。伏念臣千萬不自意。伏奉除旨。以臣爲原春道觀察使。臣誠惝怳感激。不知措躬之地。夫方岳之職。責任不輕。彈壓澄淸。古人所難。況本道。俗近關塞而民號愚頑。地錯海嶺而土本瘠薄。田政歲紊。漁戶日困。詳定之支用輒窘。蔘貢之變通方始。數年以來。連値饑荒。九郡赤子之得免塡壑。實賴我聖上若保之德。而荐賑之餘。瘡痍未蘇。流徙甫集。撫摩政急。旬宣之責。尤須得人。如臣淺小之器。迃闇之識。試之職事。百無一稱。尙可擬議於此時此任乎。噫。臣受聖上恩。與天無極。出入近密。長依日月之光。歷揚淸華。偏被雨露之渥。涯分已溢。愧懼恒積。今又使之統轄卄州。承當一面。任屛翰之重。擁節旄之榮。臣身之光耀雖極。公器之玷辱彌多。反復揣量。無望冒膺。略具短章。仰瀆崇聽。伏乞聖上。天地父母。特垂諒察。亟賜鐫免。以重藩任。以安私分。不勝幸甚。答曰。省疏具悉。卿其勿辭。往欽哉。
정조 9년
知中樞府事具善復疏曰。伏以。惟天惟朝宗。默佑我宗祊。陰沴夬掃。王章亟行。乾道孔昭。神人胥悅。臣竊伏聞。大僚以今番事。有行賞之請。而臣名亦在其中。前以箚陳。後以筵奏。至有詢議諸原任之命。臣於是驚惶震懍。五內失守。罔知所以自措也。噫嘻。痛矣。亂逆何代無之。而豈有如此獄之窮凶劇惡至妖絶憯者乎。一夏賊。已是覆載間所未聞所未有之極變。而恭賊又繼出矣。三綱九法。旣絶復斁。思之及此。直欲無生。而以言乎瑮福等諸賊。則營巢峙糧。散財募兵。假讖誑人。指日擧事。反形駭機。迫在呼吸。而畢竟殄殲獍種。遏絶豕突。回憂爲喜。轉危爲安。寔賴一重臣一蔭官。齎忠轉達拚死發告之功耳。如臣者。職忝元戎。義同休戚。始也聞變而請對陳奏。終焉承命而參坐覈實。直不過人臣分內事。而至若諸處逮捕之不至漏網。凶逆情節之先就輸款。消弭亂萌。打破窩窟。莫非天心之所佑。君靈之攸濟。顧臣於此。曷嘗有一半分可紀之勩乎。噫。敍功酬績。有國之重擧也。鉅典也。必須加諸其人。罔及無功。乃可以無乖事體。有辭來許。而今臣則旣無先事除亂之效。又蔑審幾鉤情之勞。而忽地擬議於懋功之列。則臣身之速災招損。固不足恤。而其於貽累朝廷。傳笑聽聞。何哉。臣卽是一武夫耳。庸陋譾劣。百無肖似。而濫蒙我聖上不世之遇。天地於臣。父母於臣。垂仁而拯救之。矜愚而庇覆之。至今保存。伊誰之賜。頂踵毛髮。罔非生成之化。欲說聖恩。有淚先零。夙宵銘感。一念圖報。惟在於不計生死。鞠躬殫誠而已。殞首結草。何足爲萬一酬答。赴湯蹈火。亦豈或毫末辭避。而至於罔功之賞。不虞之譽。有死不敢承當。而大僚不諒。至煩提請。此殆臣命卒之秋也。臣雖發跡靺韋。亦有知覺者存。今若不顧循墻之義。甘犯貪天之戒。則非但公議之所不容。抑亦天神之所必殛。斷斷此心。日月之明。庶幾俯燭之矣。臣自聞此報。衷情抑塞。惶汗自逬。繞壁徊徨。目不交睫。玆敢不避鈇鉞之誅。涕泣陳懇於天地父母之前。冒昧煩瀆。尤合萬戮。伏乞聖慈。俯垂哀憐。收還明命。以重鉅典。俾保殘喘。不勝大願。答曰。省疏具悉。卿以勳戚之家。兼元戎之任。又有今番樹立。合施奬褒之擧。而疏辭無異自劃。至懇理宜曲副。俄筵問于大臣。已有參酌論賞。卿其勿辭領受。
정조 9년
行都承旨尹蓍東坐。行左承旨李文源坐。右承旨李邦榮未肅拜。左副承旨趙鼎鎭坐直。右副承旨徐龍輔坐直。同副承旨李東泰未肅拜。注書朴能源病一員未差。假注書李敬五仕直。事變假注書申驥顯仕。
정조 9년
徐龍輔。以都摠府言啓曰。今日入直內三廳武兼禁軍及軍兵等。中日習射。請出標信。傳曰。知道。
정조 9년
趙鼎鎭啓曰。合辭方張之日。兩司無詣臺之員。事甚未安。除在外陳疏入啓外。未肅拜呈告人員。竝卽牌招。何如。傳曰。允。